Milí priatelia wordprocessingu,

pokračujeme v precvičovaní základných techník úpravy textu. Zadanie má dnes len dve časti, ale určite rýchlo zistíte, že prvá časť obsahuje neúmerne veľa úloh. Počas získavania zručnosti a rýchlosti pri úprave textu takéto usporiadanie úloh nezaťažuje.

Súbory, ktoré budete potrebovať pri riešení úloh nájdete na známych adresách [www.soshotel.sk](http://www.soshotel.sk), v sekcii Stenograf, [www.erodina.sk](http://www.erodina.sk) v sekcii Slovenský stenograf a <https://sites.google.com/site/wordprocess1> .

**A**

1. Otvorte súbor *kniha.rtf*.
2. Nastavte formát strany A4 na výšku, ľavý okraj 2,5 cm, pravý okraj 3 cm, horný a dolný okraj 2,7 cm, na väzbu nechajte 0,9 cm vľavo.
3. Odstráňte zo súboru prázdne riadky, manuálne vložené zlomy strán a dvojité medzery. Zabezpečte, aby žiadny riadok nezačínal medzerou alebo tabulátorom.
4. V celom dokumente použite písmo *Verdana*, nastavte mierku písma na 12. Riadkovanie nastavte na 1,5 riadka.
5. Upravte štýl normálny – nastavte odsadenie prvého riadka o 0,9 cm, medzera za odsekom je 6 bodov, veľkosť písma 9 bodov, zarovnanie podľa okraja.
6. Text nadpisov, zoznamov s odrážkami a číslovaním je zarovnaný vľavo, bez odsadenia prvého riadka, zviazaný s nasledujúcim textom.
7. Odseky začínajúce značkou &N1 sú názvy hlavných kapitol. Zabezpečte, aby hlavné kapitoly začínali vždy na novej strane.
8. Názvy hlavných kapitol začínajú číslom 1, 2, 3, ..., ktoré je nasledované znakom „|“ . Úvod nie je číslovaný.
9. Písmo nadpisov prvej úrovne je Verdana 17 bodov, tučné, farba Biela, pozadie 1, tmavšia 50 %.
10. Za textom nadpisu je medzera 17 bodov, pred textom medzera nie je.
11. Číslovanie začína na ľavom okraji, text nadpisu je odsadený o 0,5 cm.
12. Odseky označené značkou &O sú zoznamy s odrážkou v tvare čiernej bodky. Odrážky sú odsadené 1,7 cm od okraja strany, text za nimi je odsadený o 0,6 cm.
13. Značkou &N2 sú označené nadpisy druhej úrovne, zviazané s nasledujúcim textom. Tieto nadpisy sú písané písmom Verdana, 13 bodov, tučné, rovnakej farby ako nadpisy prvej úrovne. Nastavte číslovanie v tvare 1.1, 1.2,...
14. Za aj pred textom nadpisu druhej úrovne je medzera 13 bodov.
15. Značkou &N3 sú označené nadpisy tretej úrovne, zviazané s nasledujúcim textom. Nastavte písmo tučná kurzíva, veľkosť 11 bodov, farba rovnaká ako v nadpisoch označených &N1, &N2.
16. V nadpisoch tretej úrovne nastavte číslovanie v tvare 1.1.1, 1.1.2, ... Medzera pred nadpisom tretej úrovne je 5 bodov, za ním 7 bodov.
17. Odseky začínajúce označením &N4 sú zvýraznené tučným písmom.
18. Odseky začínajúce značkou &C sú zoznamy s jednoduchým číslovaním. Zabezpečte, aby vždy začínali od 1.
19. Značkou &P sú označené popisy jednotlivých tabuliek. Zmenšite písmo v popisoch tabuliek na 8 bodov. Text zarovnajte vľavo.
20. Text uzavretý medzi značkami /\*\* a \*\*/ konvertujte na tabuľku o dvoch stĺpcoch, tabuľku naformátujte podľa normy STN 01 6910. Oddeľovacím znakom je „?“.
21. Text v tabuľkách má jednoduché riadkovanie, prvý riadok nie je odsadený, medzera pred aj za odsekom je 0.
22. Odseky, ktoré začínajú značkou &O1 sú zoznamy s odrážkami v tvare fajky (✓). Odrážky sú odsadené o 2,1 cm od ľavého okraja strany, text za nimi o 0,3 cm od odrážky.
23. Na začiatok textu vložte prázdnu stranu, ktorá bude titulnou stranou.
24. Do hlavičky titulnej strany vložte text „*Metodicko - pedagogické centrum*“. Tento text je len na titulnej strane, zarovnaný na stred, veľkosť písma nastavte na 13 bodov.
25. Do päty titulnej stránky vložte text „*Bratislava 2013*“ a vycentrujte ho. V tomto texte sú všetky písmená veľké, veľkosť písma nastavte na 13 bodov.
26. Do hlavičky vľavo od textu vložte logo MPC, ktoré nájdete v súbore *logo.jpg*.
27. Zabezpečte, aby text titulnej strany bol zarovnaný na stred vodorovne aj zvisle.
28. Nastavte písmo 17 bodov a vložte názov dokumentu „*Riešenie konfliktných situácií v školách a školských zariadeniach*“. Do riadkov pod názov dokumentu vložte mená autoriek *Alena Kopányiová* a *Eva Smiková* písmom, ktoré má veľkosť 13 bodov.
29. Za titulnú stranu vložte prázdnu stranu, na túto prázdnu stranu vygenerujte obsah z nadpisov prvej, druhej a tretej úrovne. Obsah upravte tak, aby bol na jednej strane.
30. Nad obsah vložte nadpis „*Obsah*“, písmo veľkosti 17 bodov, tučné, farba biela, pozadie 1, tmavšia 50 %, zarovnaný vpravo.
31. Do päty strán nasledujúcich za titulnou stranou vložte číslo strany. Veľkosť písma je 10 bodov, zarovnané je vpravo.
32. Zabezpečte, aby sa predložky a spojky „a, i, k, o, s, v, z“ nevyskytovali na konci riadku.
33. Odstráňte z textu všetky pomocné označenia &N1, &N2, &N3, &N4, /\*\*, \*\*/, &O, &O1, &C, &P.
34. Súbor uložte pod názvom *kniha\_upr.docx*.

**B**

Pripravte menovky pre účastníkov súťaže, ktorá sa bude konať v priestoroch SOŠ HSaO vo Zvolene. Menovky pripravte na papier A4 na výšku. Na jednej strane bude 6 menoviek s rozmermi 8,3 x 4,5 cm. Do ľavého horného rohu menovky vložte logo usporiadajúcej školy, vo veľkosti 1,5 x 2,5 cm. Logo školy nájdete v súbore *logo\_skoly.jpg*, zoznam účastníkov v súbore *ucastnici.xlsx*. Nastavte písmo *Book Antiqua*, farba tmavomodrá. Vložte meno a priezvisko (veľkosť 19 bodov), do ďalšieho riadku názov školy a ďalej mesto odkiaľ účastník prichádza (veľkosť 15 bodov). Text menovky je zarovnaný na stred vodorovne aj zvisle. Menovky usporiadajte podľa mesta, z ktorého účastník pochádza. Uložte zlúčený aj nezlúčený dokument.